**OPISKELUHUOLTO**

Opiskeluhuoltoa koskeva uusi laki astuu voimaan 1.8.2014. Se koskee esi – ja perusopetusta sekä lukio- ja ammatillista koulutusta. Opiskeluhuollolla tarkoitetaan opiskelijan hyvän oppimisen, hyvän psyykkisen ja fyysisen terveyden sekä sosiaalisen hyvinvoinnin edistämistä ja ylläpitämistä sekä niiden edellyttämää toimintaa oppilaitosyhteisöissä. Opiskeluhuoltoa toteutetaan ensisijaisesti ehkäisevänä ja koko oppilaitosta tukevana yhteisöllisenä opiskeluhuoltona sekä yksilökohtaisena opiskeluhuoltona, siten kun se laissa säädetään. Opiskelija tai huoltaja voi kieltäytyä yksilökohtaisesta opiskeluhuollosta.

Nakkilan opiskeluhuollon palveluita 1.8.2014 alkaen on oikeutettu käyttämään esi- ja perusopetuksessa n.690 oppilasta ja toisen asteen koulutuksessa n. 230 opiskelijaa.

Nakkilassa esiopetusluokkia on neljä ja opetus on keskitetty Pakkalaan. Nakkilassa toimii kuusi alakoulua ja yksi yhteiskoulu. Perusopetuksessa on käytössä kolme erityisluokkaa, kaksi alakouluikäisille ja yksi yläkouluikäisille. Yhteiskoulussa toimii Jopo-luokka.

Toisen asteen oppilaitoksia Nakkilassa on kaksi, lukio ja SataEdu Nakkilan yksikkö. Nakkilan lukiossa on n.80 opiskelijaa ja Sataedun Nakkilan yksikössä on n. 150 opetussuunnitelma perusteista opiskelijaa. Uuden lain myötä oppilaitoksen sijaintikunta vastaa opiskeluterveydenhuoltopalveluista terveydenhuoltolain mukaan sekä psykologi- että kuraattoripalveluista.

Opiskeluhuoltoa toteutetaan opetustoimen sekä sosiaali- ja terveystoimen monialaisena suunnitelmallisena yhteistyönä opiskelijoiden ja heidän huoltajiensa sekä tarvittavassa muiden yhteistyötahojen kanssa.

**Nakkilan kunnan opiskeluhuoltopalvelut**

**Erityisopetus/Erityisopettaja**

(Uuden lain myötä opiskelija tai huoltaja ei voi kieltäytyä oppimiseen liittyvästä kolmiportaisesta tuesta, joka on yleinen tuki-tehostettu tuki ja erityinen tuki.)

**Oppilashuollon ohjaaja**

Oppilashuollon ohjaaja on koulun sosiaalityöntekijä, joka tukee ja ohjaa oppilaiden koulunkäyntiä sekä lisää sosiaalista hyvinvointia ja myönteistä kokonaiskehitystä. Koulun sosiaalityön keinoja ovat psykososiaalinen työ, yhteistyö ja vaikuttaminen kouluyhteisössä, asuinalueella, kunnassa sekä yhteiskunnassa lapsia ja nuoria koskevissa asioissa sekä toiminnan että suunnittelun ja päätöksenteon tasolla. Oppilashuollon ohjaaja toimii yhteistyössä oppilaan, opiskelijan ja hänen huoltajiensa, kouluyhteisön, koulutoimen, sosiaali- ja terveydenhuollon viranomaisten sekä muiden viranomaisten kanssa. Oppilashuollon ohjaaja osallistuu oppilaitoskohtaiseen opiskeluhuoltoryhmään sekä tarvittaessa asiantuntijaryhmään. Hän myös kokoaa opiskeluhuollon ohjausryhmän koolle.

Uuden oppilas- ja opiskeluhuoltolain puitteissa opiskelijalle on järjestettävä mahdollisuus keskustella kuraattorin kanssa viimeistään seitsemäntenä oppilaitoksen työpäivänä sen jälkeen, kun hän on tätä pyytänyt. Kiireellisissä tapauksissa keskustelu on järjestettävä saman tai seuraavana päivänä. Kuraattorin arvion perusteella opiskelijalla on oikeus saada riittävä tuki ja ohjaus hänen opiskeluunsa ja kehitykseensä liittyvien vaikeuksien ehkäisemiseksi ja poistamiseksi. Jokaisen oppilaitoksen käytettävissä on oltava vastaavan kuraattorin palvelut.

Nakkilassa toimii yksi oppilashuollon ohjaaja, joka antaa palveluita esikouluikäisistä aina lukioikäisiin asti. Kouluja on seitsemän ja oppilaita n. 770 lukuvuonna 2014-2015.Uuden lain myötä Nakkilan kunta on järjestämisvastuussa SataEdun Nakkilan yksikön psykologi- ja kuraattoripalveluista 1.8.2014 lähtien. Nakkilan kunta ostaa kuraattoripalvelut SataEdulta.

**Koulupsykologi**

ks.perheneuvola

**Hyvinvointia lisääviä ja ylläpitäviä toimia kouluyhteisössä**

**Kouluterveyskysely**

Kouluterveyskyselyn avulla seurataan Nakkilan peruskoulun 8.lk ja 9.lk sekä lukion 1. ja 2 vuoden opiskelijoiden hyvinvointia ja terveyttä. Kysely tehdään joka toinen vuosi. Kouluterveyskyselyyn on Nakkilassa osallistuttu vuodesta 2005 lähtien.

Kouluterveyskyselyt käsitellään koulun hyvinvointitiimissä. Kouluterveyskyselyn tulokset antavat mahdollisuuden seurata nuorten hyvinvoinnissa tapahtuvaa kehitystä. Siinä mitataan nuorten elinoloja, kouluoloja, terveyttä ja terveystottumuksia sekä heidän kokemuksiaan oppilas- ja opiskeluhuollolta saamasta tuesta. Kouluterveyskyselyn tulokset tukevat ja ohjaavat nuorten terveyden ja hyvinvoinnin edistämiseksi tehtävää työtä terveydenhuollossa, koulussa ja kunnissa. Kouluterveyskyselyiden tuloksia on hyödynnetty mm. Kasvamme yhdessä - iltojen yhteydessä.

**Oppilas – ja opiskelijahuollon palvelurakenteen ja laadun kehittämishanke**

Oppilas-ja opiskelijahuollon palvelurakenteen ja laadun kehittämishanke antaa pohjaa ja suuntaviivaa uuden opiskelijahuoltolain käyttöönottamiselle niiltä osin, jossa se tukee uutta opiskeluhuoltoa. Hankkeessa olevia oppilaitoskohtaisia, yhteisöllisiä menetelmiä ja kehittämisohjelmia tullaan syventämään ja juurruttamaan saatujen kokemuksien ja mallinnuksien kautta. Hanke on valmistunut 2012.

**Kiva Koulu**

KiVa Koulu tarjoaa kouluille hyvät valmiudet ennalta ehkäistä kiusaamista ja tarttua tehokkaasti esille tuleviin kiusaamistapauksiin. Tukea suunnataan niin opettajille, oppilaille kuin vanhemmillekin. Nakkilan perusopetuksessa on käytössä KiVa Koulu. [KiVa Koulu.htm](file:///C%3A%5CUsers%5Cpekkav.CITARON%5CAppData%5CLocal%5CMicrosoft%5CWindows%5CTemporary%20Internet%20Files%5CContent.Outlook%5C9WJN0HNI%5CKiVa%20Koulu.htm)

**Verso**

VERSO-toiminta perustuu re**storatiiviseen sovitteluun,joka** tarjoaa vaihtoehtoisen tavan ratkaista oppilaiden keskinäisiä sekä opettajien ja oppilaiden välisiä ristiriitoja koulun arkipäivässä. Sovittelu on selkeä toimintamalli, jonka avulla sovittelijoiksi koulutetut koulun henkilökunnan jäsenet ja oppilaat auttavat osapuolia itse löytämään ratkaisun ristiriitaansa. Tarkoituksena on vähentää koulujen toimintahäiriöitä koko yhteisön vuorovaikutustaitoja edistämällä. Nakkilan yhteiskoulussa on koulutettu ensimmäiset VERSO oppilaat ja ohjaajat 2012. Toimintamalli on edelleen käytössä. [Verso\verso.htm](file:///C%3A%5CUsers%5Cpekkav.CITARON%5CAppData%5CLocal%5CMicrosoft%5CWindows%5CTemporary%20Internet%20Files%5CContent.Outlook%5C9WJN0HNI%5CVerso%5Cverso.htm)

**Kasvamme yhdessä - illat**

Toimintaympäristönä koulu on nuorten luonnollinen kehitysympäristö ja antaa mahdollisuuden tavoittaa koko ikäluokan huoltajineen. Nakkilan yhteiskoulussa järjestettiin vuonna 2012 kaksi Kasvamme yhdessä - iltaa 7.lk ja 8.lk ja heidän huoltajilleen. Iltojen tavoitteena on:

* Tukea vanhemmuutta yläkouluikäisten nuorten perheissä sekä vahvistaa nuorten parissa tehtävää ennaltaehkäisevää työtä ja varhaista ongelmiin puuttumista.
* Yhteistyökäytäntöjä kehittämällä voidaan tarjota nuorille ja heidän huoltajilleen monialaista tietoa ja tukea ja tätä kautta lisätä heidän hyvinvointiaan
* Lisätä keskustelua nuorten ja huoltajien välillä sekä edistää kodin, koulun ja muiden nuorten parissa toimivien yhteistyötä sekä parantaa nuorten ja huoltajien tietoisuutta opiskeluhuollon ja sen toimintaa tukevan kolmannen sektorin palveluista

lllat toteutettiin yhteistyössä sosiaali- ja terveydenhuollon kansallisen kehittämisohjelman (KASTE, Rajapinta-projekti ja Remontti-hanke) kanssa sekä iltojen toteuttamisessa olivat mukana myös seurakunta, vapaa-aika- ja sosiaalitoimi. Tarkoituksena on järjestää kerran yläkouluaika nuorille ja heidän huoltajilleen kyseiset illat.

**Art** (Aggression Replacement Training)

ART:n lähtökohta on ajatus siitä, että sosiaalista, yhteisön hyväksymää käyttäytymistä voidaan opettaa ja oppia. Ryhmän kokoontumisissa harjoitellaan ja vahvistetaan nuoren vuorovaikutustaitoja erilaisissa tilanteissa. Ryhmän avulla halutaan tukea oppilasta antamalla hänelle malleja miten toimia ja ilmaista itseään ristiriitaisissakin tilanteissa ja miten selviytyä niistä maltillisesti. Nakkilassa on viisi ART-ryhmän ohjaaja ja ryhmän vetämiseen tarvitaan aina kaksi ohjaajaa. Ryhmien ohjaaminen on alkanut keväällä 2011. [ART\Aggression Replacement Training.pdf](file:///C%3A%5CUsers%5Cpekkav.CITARON%5CAppData%5CLocal%5CMicrosoft%5CWindows%5CTemporary%20Internet%20Files%5CContent.Outlook%5C9WJN0HNI%5CART%5CAggression%20Replacement%20Training.pdf)

**Nivelvaiheet**

Nivelvaiheella tarkoitetaan tässä lapsen siirtymistä päivähoidosta, esiopetukseen, toiselle opettajalle, luokka-asteelle tai toiseen kouluun. Koulunkäynnin tai opiskelun kannalta tarpeellisen tiedon siirtäminen nivelvaiheissa on tärkeää, jotta opettaja pystyy huomioimaan oppilaan/opiskelijan vahvuudet ja tuen tarpeet alusta asti. Yhteiset käytännöt nivelvaiheiden huomioimisessa mahdollistavat oppilaan/opiskelijan koulu-/opiskelupolun ja oppimisen kokonaisvaltaisen seurannan ja auttavat yleisen, tehostetun tai erityisen tuen tarpeiden määrittelyssä.

Lukio-opiskelijoiden opinto-ohjaukseen liittyy vuosittain opiskelijan henkilökohtaista ohjausta ryhmänohjaajan ja opinto-ohjaajan toimesta. Opinto-ohjaukseen kuuluu myös henkilökohtaista ohjausta jatko-opintoihin.

**Yhteistyötahot**

**Sosiaalitoimi**

Kouluissa tehtävä opiskeluhuolto on lastensuojelulain 2 luvun mukaista lasten ja nuorten hyvinvoinnin edistämiseen liittyvää työtä, jota tehdään peruspalveluiden piirissä. Lastensuojelun näkökulmasta toimiva opiskeluhuolto tukee lasten, nuorten ja perheiden tilannetta ja näin ennaltaehkäisee lastensuojelun tarpeen syntyä. Nakkilan kunnan lastensuojelun kehittämistyön painopisteenä on varhainen puuttuminen.

Lastensuojelussa työskentelee johtava sosiaalityöntekijä ja sosiaalityöntekijä sekä kaksi lastensuojelun sosiaaliohjaajaa. Nakkilassa kokoontuu kerran viikossa lastensuojeluntiimi. Tiimin tarkoituksena on erilaisten työnjakojen ja yhteistyömallien kokeilu sekä menetelmällinen kehittyminen. Tiimiin kuuluvat lastensuojelun sosiaalityöntekijät, sosiaaliohjaajat, perusturvajohtaja sekä oppilashuollon ohjaaja.

Tiimissä on käyty läpi mm. kouluterveyskyselyn tuloksia ja mietitty jatkotoimenpiteitä kyselyiden pohjalta. Nakkilan kunnan perusturvajohtaja on esitellyt kouluterveyskyselyn tuloksia perusturvalautakunnalle keväällä 2014. Nakkilan kunnan sosiaalitoimen sosiaalityöntekijä tullaan nimeämään 1.8.2014 lähtien kuntaan vastaavaksi kuraattoriksi.

**Keski – Satakunnan terveydenhuollon Ky, kouluterveydenhuollon toimintaohjelma**

Kouluterveydenhuolto toteutetaan Nakkilan kunnassa kouluterveydenhuollon toimintaohjelman mukaisesti. Se on päivitetty 26.9.2013.

**Keski – Satakunnan terveydenhuollon Ky, opiskeluterveydenhuollon toimintaohjelma**

Opiskeluterveydenhuolto toteutetaan Nakkilan kunnassa opiskelijaterveydenhuollon toimintaohjelman mukaisesti. Se on päivitetty 25.4.2014.

**Perheneuvola**

Perheneuvola toimii Keski-Satakunnan terveydenhuollon kuntayhtymän alueella. Nakkilalaiset perheet ja lapset/nuoret saavat palvelut Harjavallassa terveyskeskuksen tiloissa. Perheneuvolan psykologi tekee lasten ja nuorten psykologisia tutkimuksia eli testauksia. Psykologisiin tutkimuksiin kuuluvat mm. kehitystasotutkimukset, neuropsykologiset tutkimukset, lukitestit, persoonallisuustutkimukset. Lisäksi tutkimuksiin kuuluvat lasten ja nuorten vanhempien haastattelut. Perheneuvola antaa konsultaatioapua opettajille ja erityisopettajille sekä hyödyntää yhteistyöverkostoja perheiden tukemiseksi.

Perheneuvolan henkilökuntaan kuuluvat psykologi, sosiaalityöntekijä/parisuhdeneuvoja ja konsultoiva lasten ja nuorten psykiatrian erikoislääkäri. Vuoden 2014 aikana resurssiin lisätään toinen sosiaalityöntekijä ja psykologi.

**Lasten ja nuorten psykiatrinen hoito**

Lasten ja nuorten osalta erikoistason psykiatrinen hoito toteutetaan Satakunnan sairaanhoitopiirissä. Palveluun hakeudutaan lääkärin lähetteellä. Satakunnan keskussairaalan lastenpsykiatrian yksikkö toimii alle 13-vuotiaiden lasten ja heidän perheidensä psyykkisten häiriöiden erikoissairaanhoitotasoisena tutkimus- ja hoitopaikkana.

Satakunnan keskussairaalan nuorisopsykiatrian poliklinikka vastaa sairaanhoitopiirin 13-22 -vuotiaiden nuorten psykiatrisesta tutkimuksesta ja hoidosta. Poliklinikka on tarkoitettu nuorille ja heidän perheilleen. Siellä arvioidaan myös osastohoidon tarve.

**Nuorten asiakasyhteistyöryhmä**

Nuorten asiakasyhteistyöryhmä toimii Harjavallassa. Se on tarkoitettu 15 – 22 vuotiaille, nakkilalaisille harjavaltalaisille ja kokemäkeläisille nuorille. Ryhmän tavoitteena ja tehtävänä on ehkäistä nuorten syrjäytymistä ja auttaa nuorta saamaan hänen tarvitsemansa palvelut. Ksthky:n ryhmän edustukseen kuuluvat perusterveydenhuolto, sosiaalitoimi, opetustoimi, Kela ja työvoimahallinto sekä tarvittaessa erikoissairaanhoito. Ryhmään voidaan kutsua myös muita yhteistyötahoja. (Laki kuntoutuksen asiakasyhteistyöstä 497/2003).

**Psykiatrinen työryhmä**

Psykiatrisen työryhmän palvelut tarkoittavat psykiatristen sairaanhoitajien ja terveyskeskuspsykologien tarjoamaa keskusteluapua aikuisille ja yli 16-vuotiaille nuorille.

**Lasten ja nuorten hyvinvointityöryhmä**

Nakkilassa kokoontuu kaksi – neljä kertaa vuodessa lasten ja nuorten hyvinvointityöryhmä. Siihen kuuluvat opetus-, sosiaali- ja terveys- ja vapaa-aikatoimen edustajia sekä poliisin ja seurakunnan edustaja. Tavoitteena on suunnitella, kehittää ja yhdessä organisoida lasten ja nuorten kanssa tehtävää työtä kunnassa. Ryhmässä on käyty läpi myös kouluterveyskyselyntuloksia.